Linnavalitsuse liige DANTON oli lühikese ajaga omandanud tohutu autoriteedi (oma oraatori- ja vaimuannetega meenutas ta Mirabeau'd). Kiiresti saatis ta parlamendile nõudmise, et kuningas tagandataks. Jõuetu Seadusandlik Kogu ei jõudnud selles küsimuses üksmeelele. 9. augusti hilisõhtul kutsus Danton kokku erakorralise Pariisi Kommuuni (linnavalitsuse) istungi. Ravuskaardi juht vahetati välja, linnaosade (sektsioonide) juhid samuti. Linnavalitsusse pääsesid lihtrahvale (nn sans-culotte'id) toetuvad äärmuslased Marat, Robespierre jt. Hommikuks andis Danton käsu ümber piirata kuninga elupaik - Tuileries' loss. Peagi algas ehtne lahing šveitslastest ihukaitsjate ja rahvuskaartlaste vahel. Kuningas koos õe, naise ja lastega põgenes läbi aia Manège'i parlamendilt kaitset paluma. Varsti toimetati nad endise Templiordu kindlusesesse, mida tunti Temple'i vangla nime all.